Piaty ročník projektu Daj si vodu z vodovodu prinesie aj pokus o rekord.
TRENČÍN. Projekt, ktorý pripravila Nadácia TVS v spolupráci s Trenčianskou nadáciou, je zameraný na najmenšie deti. Do projektu sa môžu zapojiť materské školy z trenčianskeho regiónu.
"Symboly projektu Kvapka a Kvapko budú spoločne s deťmi sledovať cestu vody v prírode, i z prírody k ľuďom prostredníctvom prednášok a hier. Naučia sa, že voda z vodovodu je zdravá, vhodná na pitie a chutná a aj to, že vodu treba správne používať, ale ju i šetriť ako vzácny zdroj pre ľudí," povedala generálna riaditeľka TVS Denisa Beníčková.
Cieľom projektu je budovať pozitívne návyky detí k vode ako takej a zvlášť k vode z vodovodu. " Je dôležité, aby ľudia mali dôveru k pitnej vode, našim cieľom je naučiť deti, aký je význam a hodnota vody," dodala Beníčková.
Deti poučí divadielko o vode
Tradičnou aktivitou projektu je divadielko o vode. Deti spolu s učiteľmi nacvičia divadelnú hru, s ktorou sa predstavia v marci na Svetovom dni vody.
"V mnohých škôlkach sa s touto divadelnou hrou stretneme práve v rámci novej aktivity projektu, ktorou je pokus o rekord v počte kvapiek na jednom mieste. Ten sa uskutoční 1. júna. Materské školy budú musieť v tomto čase sústrediť vo svojom areáli maximálny počet priaznivcov so znakom vody. Môže to byť pečiatka so symbolom kvapky, vodný kostým, kýblik s vodou, či iné nápady. Všetky kvapky vyhľadajú, spočítajú a odfotografujú naši sčítací komisári. Víťazná škôlka, vodný rekordér, získa za rekord cenu," prezradila Alena Karasová z Trenčianskej nadácie.
Z recyklovateľného materiálu vyrobia kostýmy
Úspešnú súťaž o NAJ leporelo vystrieda v tomto ročníku súťaž o NAJ vodný kostým. Deti spolu s rodičmi a učiteľmi budú vytvárať originálne vodné kostýmy, použiť môžu iba recyklovateľný materiál, napríklad plastové PET fľaše, Tetra pack obaly, igelitové tašky, vrecúška, časopisy, noviny, či kartóny. Vodné kostýmy malých škôlkarov nafotia a predstavia aj na putovnej výstave.
"Vyhodnotenie súťaže o NAJ vodný kostým spojené s módnou prehliadkou tých najlepších, detské divadielka o vode v podaní materských škôl, vyhlásenie grantového kola o vode 2012, to všetko sa uskutoční na Svetovom dni vody 22. marca v divadelnej sále domu armády v Trenčíne," doplnila Karasová.